
AVIZ

asupra

propunerii legislative privind aplicarea unor drepturi ale personalului diplomatic şi consular

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind aplicarea unor drepturi ale personalului diplomatic şi consular, trimisă cu adresa nr. Pl-x 607 din 7 noiembrie 2011, înregistrată cu nr.31/1040 din 8 noiembrie 2011. 
Propunerea legislativă a fost respinsă de Senat, în şedinţa din 31 octombrie 2011, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct.2 din Regulamentul Camerei Deputaţilor, republicat, cu modificările şi completările ulterioare.

Iniţiativa legislativă are ca obiect de reglementare instituirea unei derogări de la aplicarea prevederilor art.1 lit. d) din Legea nr.119/2010 privind stabilirea unor măsuri în domeniul pensiilor, în sensul ca plăţile pensiilor de serviciu ale personalului diplomatic şi consular să fie făcute în cuantumul stabilit la data de 31 august 2010, adică înainte de recalcularea acestora potrivit Hotărârii Guvernului nr.737/2010 privind metodologia de recalculare a categoriilor de pensii de serviciu prevăzute la art.1 lit. c) - h) din Legea nr.119/2010.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut propunerea legislativă în şedinţa din 14 noiembrie 2011.

Membrii comisiei au examinat iniţiativa legislativă supusă avizării, expunerea de motive, avizul negativ al Consiliului Economic şi Social, transmis cu adresa nr.2283 din 12 mai 2011, punctul de vedere al Guvernului României conform căruia Guvernul nu susţine adoptarea propunerii legislative şi avizul negativ, cu observaţii şi propuneri al Consiliului Legislativ, aviz transmis cu adresa nr. 557 din 18 mai 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative întrucât sunt încălcate dispoziţiile art.16 alin.(1) şi ale art.138 alin.(5) din Constituţia României, republicată, care prevede că: “Nici o cheltuială bugetară nu poate fi aprobată fără stabilirea sursei de finanţare”. În acelaşi sens, art.15 alin.(1) din Legea nr.500/2002 privind finanţele publice, cu modificările ulterioare, prevede că: “În cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, trebuie să se prevadă şi mijloacele necesare pentru acoperirea minusului de venituri sau creşterea cheltuielilor”. Eliminarea excepţiei prevăzute la alin.(2) din art.169 ar conduce la instituirea unei discriminări faţă de cei cărora li se aplică Legea nr.263/2010. Instituirea unei excepţii de la Legea nr.119/2010 la acest moment are un caracter retroactiv în condiţiile în care actul normativ asupra căruia se intervine şi-a epuizat efectele prin emiterea, de către casele de pensii, a deciziilor individuale de pensionare. În aceste condiţii, deciziile de pensionare pot fi contestate la instanţele judecătoreşti competente şi nu pe calea modificării actului normativ în baza căruia au fost emise.
În raport de obiectul şi conţinutul reglementării, iniţiativa legislativă face parte din categoria legilor organice, fiind incidente prevederile art.73 alin.(3) lit. p) din Constituţia României, republicată.

